บัวหลวงโชว์ผลงานกองทุนหุ้นแจ่ม
บลจ.บัวหลวง เผยเงินนอกไหลเข้าดันหุ้นไทยพุ่ง หนุนผลตอบแทนกองทุนโครงสร้างพื้นฐานเดือนม.ค.แจก 7.21%
8 ก.พ. 2555

บลจ.บัวหลวง เผยเงินนอกไหลเข้าดันหุ้นไทยพุ่ง หนุนผลตอบแทนกองทุนโครงสร้างพื้นฐานเดือนม.ค.แจก 7.21%
นายวศิน วัฒนวรกิจกุล กรรม การผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง กล่าวว่า เดือนม.ค.นักลงทุนต่างชาติซื้อหุ้นไทยสุทธิ 2,974 ล้านบาท ส่งผลให้หุ้นไทยปรับตัวขึ้น 58.65 จุด หรือ 5.72% ในเดือน ม.ค.ที่ผ่านมา ส่งผลให้กองทุนหุ้นของบริษัทได้รับผลตอบแทนที่ดี
กองทุนเปิดบัวหลวงโครงสร้างพื้นฐาน ซึ่งเน้นลงทุนในธุรกิจโครงสร้างพื้นฐาน เช่น พลังงาน สื่อสาร พัฒนาอสังหาริมทรัพย์ และ ขนส่ง เป็นกองทุนที่ได้รับประโยชน์สูงสุด เนื่องจากลงทุนในกลุ่มอุตสาหกรรมที่ได้รับอานิสงส์จากการตั้งงบประมาณการลงทุนของภาครัฐ มีผลตอบแทนในเดือนเดียว 7.21% และย้อนหลัง 1 ปีที่ 14.93%
นอกจากนี้ กองทุนเปิดบัวหลวงธนคม ซึ่งลงทุนในกลุ่มธนาคาร กลุ่มเงินทุนและหลักทรัพย์ และกลุ่มสื่อสาร ซึ่งแม้เดือนที่ถัดมา กลุ่มธนาคารจะไม่ได้ปรับตัวเพิ่มสูงมากนักจากประเด็นการโอนหนี้ของกองทุนเพื่อการฟื้นฟูและพัฒนาระบบสถาบันการเงิน ผลตอบแทนตั้งแต่ต้นปี 5.53% ย้อนหลัง 1 ปี 25.86% ได้ผลดีจากหุ้นกลุ่มสื่อสารที่ปรับตัวขึ้น ส่วนกองทุนเปิดบัวแก้วลงทุนทุกกลุ่มอุตสาหกรรมผลตอบแทนตั้งแต่ต้นปี 4.97% ย้อนหลัง 1 ปีอยู่ที่ 22.64%
อย่างไรก็ตามการปรับตัวขึ้นแรงจากเงินต่างชาติ นักลงทุนต้องลงทุนด้วยความรอบคอบ โดยเดือนนี้ต้องติดตามการคืนหนี้ของยุโรปกว่า 8.5 หมื่นล้านยูโป รวมถึงการ การแก้ปัญหาหนี้กรีซ การเพิ่มทุนของกองทุนการเงินระหว่างประเทศและธนาคารยุโรป